РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/152-16

20. септембар 2016. године

Б е о г р а д

З А П И С Н И К

ПРВЕ СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 13. ЈУЛА 2016. ГОДИНЕ

Седница је почела у 9 часова и 5 минута.

Седницом је, до избора председника Одбора, председавао најстарији присутан члан Одбора Драгомир Карић, а после избора за председника Одбора Снежана Б. Петровић, председник Одбора.

Поред председавајућих, седници су присуствовали чланови Одбора: Александра Томић, Радмило Костић, Јелена Мијатовић, Зоран Бојанић, Снежана Р. Петровић, Иван Манојловић, Томислав Љубеновић, Бранислав Михајловић, Дејан Николић, Владимир Маринковић, Иван Костић, Горица Гајић и Војислав Вујић.

Седници су присуствовали заменици чланова Одбора: Остоја Мијаиловић (заменик члана Одбора Зорана Бојанића), Снежана Пауновић (заменик члана Одбора Новице Тончева) и Наташа Михаиловић Вацић (заменик члана Одбора Владимира Маринковића).

Седници је присуствовао народни посланик Владимир Орлић, који није члан Одбора.

Седници нису присуствовали Новица Тончев и Здравко Станковић, чланови Одбора.

Председавајући је констатовао да је у складу са чланом 25. став 3. Пословника Народне скупштине утврђен следећи

Д н е в н и р е д

1. Избор председника Одбора;

2. Избор заменика председника Одбора.

Прва тачка дневног реда - **Избор председника Одбора**

Председавајући је предложио да се за председника Одбора изабере народни посланик Снежана Б. Петровић. Представио је кандидата и изнео да је по образовању дипломирани економиста и политиколог, специјалиста за међународне односе, запослена у привреди, у јавном предузећу „Пошта Србије“, 25 година и припада посланичкој групи Партија уједињених пензионера Србије.

У дискусији, поводом избора председника Одбора и предложеног кандидата, народни посланици су изнели ставове и мишљења и дали предлоге и сугестије. Изнето је да су изостале консултације посланичких група око избора председника Одбора, као и код конституисања других одбора, да приликом сазивања седнице Одбора у року краћем од три дана треба председавајући да образложи зашто је настао изузетак и да се приликом сазивања седнице више води рачуна о обавезама чланова Одбора који су ван Београда и да није у материјалу пред ову седницу добијена биографија кандидата за председника Одбора и програм како он мисли да организује рад Одбора, сходно чл. 44. и 54. Пословника Народне скупштине. Уз пуно разумевање да листа која је добила највише гласова треба да води највећи број одбора, требало је више разговарати са опозицијом, у складу са добром политичком праксом у демократском духу, на тему избора свих председника одбора. Требало је одржати заједничке разговоре са председницима свих посланичких група у вези избора свих председника одбора, што није учињено. Међутим, изнето је и да избор председника и заменика председника до сада конституисаних одбора доказује да је пре њиховог избора било консултација између различитих посланичких група. Детаљна информација о одржаним консултацијама дата је на конститутивној седници Одбора за одбрану и унутрашње послове. Демократско право већине је да не консултује сваку посланичку групу појединачно за сваки одбор. Приликом сазивања седнице Одбора треба водити рачуна о термину који одговара већини чланова Одбора. Председника Одбора предлажу чланови Одбора директно на конститутивној седници па се не зна пре седнице ко ће кога предложити, тако да је немогуће доставити биографију и програм кандидата пре седнице Одбора.

На предлог председавајућег, Одбор је већином гласова (десет „за“, два „против“ и четири „уздржана“) изабрао Снежану Б. Петровић за председника Одбора.

Народни посланик Снежана Б. Петровић се захвалила на избору и преузела председавање седницом Одбора. Истакла је, да је по образовању дипломирани економиста и политиколог, специјалиста за међународне односе. Запослена је у Јавном предузећу „Пошта Србије“ 25 година, а од тога око десет година у технолошко-производним и услужним процесима поште, десет година у управно-административним пословима и последње четири године је шеф кабинета директора „Пошта Србије“. То је једно од највећих јавних предузећа у Србији, са око 15.000 запослених, на целој територији Републике Србије, укључујући и Косово и Метохију. „Пошта Србије“ је успешно јавно предузеће које је оформило, изнедрило и предало тржишту и држави на управу неколико успешних компанија. Године 2012. добит „Пошта Србије“ износила око 1,2 милијарде динара, а на крају 2015. године око 3,2 милијарде динара. То је добар пример како у јавном предузећу може добро да се ради, како могу да се унапреде пословни процеси и оптимизују кадровски ресурси и примене нове технологије без задуживања. Јавно предузеће „Пошта Србије“ је одрживо предузеће са инвестиционим потенцијалом, остварује профит и пуни републички буџет измиривањем обавеза према држави које на годишњем нивоу износе преко десет милијарди динара или око један посто републичког буџета. Изразила је уверење да ће обавезе и дужности председника Одбора обављати у коректној и успешној сарадњи са свим члановима Одбора у интересу државе и народа. Истакла је да је делокруг рада Одбора за привреду, регионални развој, трговину, туризам и енергетику изузетно значајан. За јачање привредне активности потребна је ефикасно организована држава која на економски утемељен начин пружа подршку реалном сектору привреде уз развој социјалног предузетништва. Без наставка суштинских реформи у јавном сектору неће бити могуће да се јавна предузећа доведу у позицију да успешно врше своју основну мисију за коју су основана и да смање губитке, што би гарантовало једну врсту економске одрживости и уравнотежености и у погледу буџета. Без тога нема нових улагања и радних места, нема ни пензија и зато Одбор треба да да пуну подршку свим предлозима који иду у смеру дубинске реформе и стварању добре пословне климе која омогућава нова улагања и радна места.

У дискусији су учествовали: Драгомир Карић, Снежана Б. Петровић, Бранислав Михајловић, Дејан Николић и Владимир Орлић.

Друга тачка дневног реда - **Избор заменика председника Одбора**

Народни посланик Драгомир Карић је предложио да се за заменика председника Одбора изабере др Александра Томић и истакао да је као председник Одбора у два претходна сазива неуморно, енергично, без импровизација, са промишљеним дневним редом, са добрим дискусијама, толерантно и максимално демократски председавала Одбором.

У дискусији, истакнута је подршка предлогу, имајући у виду да ће Александра Томић својим знањем пружити помоћ и председнику и члановима Одбора у одржавању континуитета, посебно када је у питању однос са надлежним ресорним министарствима, Владом Републике Србије, у вршењу контролне функције и наставку отварања Народне скупштине према привреди, кроз дијалог са пословним асоцијацијама и синдикатима, што ће допринети даљем постизању консензуса између главних чинилаца у друштву у циљу привредног развоја и пуног доприноса томе Народне скупштине и Одбора. Изнето је очекивање да ће рад на седницама Одбора бити конструктиван и да ће и чланови Одбора који припрадају опозицији бити на време обавештени о свему и имати простора да предлажу и иницирају расправе о питањима која су у интересу развоја српске привреде и бољег стандарда. Изражено је задовољство због чињенице да су за председника и заменика председника Одбора предложене народне посланице и очекивање да ће ниво толеранције у расправама због тога бити виши и рад Одбора успешнији. Изнето је да су народни посланици обавештени да могу да очекују позиве за одржавање конститутивних седница одбора тако да имајући то у виду сви чланови скупштинских одбора су могли очекивати сазивање конститутивних седница у року од рока краћег предвиђеног Пословником Народне скупштине. Истакнуто је да је потребан континуитет у раду оних иницијатива које су се тицале и неформалних група које су окупљале посланике из различитих посланичких група у Народној скупштини, Парламентарног форума за енергетску политику Србије и Економског кокуса. Изнето је уверење да ће Одбор наставити, као у претходном сазиву, да развиja атмосферу толеранције и разумевања, што ће дати добре резултате у раду Одбора.

Народни посланик Александра Томић, поводом предлога да буде изабрана за заменика председника Одбора, истакла је уверење да ће рад Одбора у овом сазиву бити надградња рада Одбора у претходном периоду, када је Одбор размотрио велики број предлога закона и поднетих амандмана и имао велики број различитих активности због широког делокруга одређеног Пословником. У наредном периоду Одбор ће на транспарентан начин учествовати у избору или вршити избор органа регулаторних тела из надлежности Одбора. Одбор очекује избор председника и чланова Савета Агенције за енергетику Републике Србије и једног члана Савета Комисије за заштиту конкуренције. Одбор ће наставити јако добру успостављену сарадњу са Енергетском заједницом и праксу одржавања јавних слушања о различитим темама. Без обзира на трајање седница Одбора важно је да не остану нерешена питања и да се увек разговара о свакој теми и да сваки члан Одбора зна да може слободно да изнесе своје мишљење.

У дискусији су учествовали: Снежана Б. Петровић, Драгомир Карић, Владимир Маринковић, Горица Гајић, Снежана Пауновић, Иван Манојловић, Александра Томић и Владимир Орлић.

На предлог председника Одбора, Одбор је већином гласова (11 „за“, два „против“ и три „уздржана“) изабрао Александру Томић за заменика председника Одбора.

Седница је закључена у 9 часова и 55 минута

Саставни део овог записника чини обрађени тонски снимак седнице Одбора .

СЕКРЕТАР ПРЕДСЕДНИК

Душан Лазић Снежана Б. Петровић